Helle Thorning-Schmidt (S), 2011-11-30:
Tak for det.
Jeg vil gerne ... [Lydudfald
Så er den der.
Jeg vil som sagt gerne indlede spørgetimen i dag med nogle ord om den økonomiske situation.
OECD kom her for et par dage siden med en ny prognose for den internationale økonomi og den danske økonomi.
Det er ganske dyster læsning.
For det første skal vi være forsigtige med at aflyse krisen.
De økonomiske problemer, vi har nu, har dybe rødder i den europæiske økonomi og selvfølgelig også i verdensøkonomien.
For det andet understreger de her tal, hvor centralt det er, at regeringen fører en troværdig og ansvarlig økonomisk politik.
Det skal være en politik, så vi efterlever EU's henstilling om en strukturel forbedring af den offentlige saldo i 2013, og så vi har et klart forsigtighedsprincip, der sikrer, at vi ikke bruger en eneste krone, uden at vi er helt sikre på, at vi kan skaffe pengene.
Den tredje konklusion er, at den her økonomiske situation også understreger, at regeringens kickstart af dansk økonomi både er rigtig og nødvendig.
En ansvarlig økonomisk politik står allerøverst på regeringens dagsorden.
Det her handler jo ikke om nogle tal i et regneark, nej, det handler om almindelige menneskers tryghed og muligheder, og vi må ikke bringe de kommende generationers tryghed i fare.
Det andet emne, jeg gerne vil berøre i min indledning, handler egentlig også om de kommende generationer.
I sidste uge fremlagde regeringen et ambitiøst klimaudspil, der hedder »Vores energi«.
Udspillet lægger op til en markant udbygning af den vedvarende energi.
Ideen er, at vi i Danmark i 2050 skal være helt uafhængige af fossile brændstoffer.
Det er vigtigt, fordi de fossile brændstoffer ventes at blive dyrere og dyrere i de kommende år, og derfor er det godt at arbejde hen imod en situation, hvor vi er uafhængige af fossile brændstoffer.
Den omstilling vil selvfølgelig også betyde, at vi samtidig nedbringer udledningen af drivhusgasser og sparer på energien.
Det er mit håb, at en bred kreds af Folketingets partier vil være med til at tage de her vigtige beslutninger på energiområdet.
Det er jo, som jeg også siger her, beslutninger, som rækker rigtig langt ud i fremtiden, og alle – befolkningen, husholdningerne, landbruget, virksomhederne – er bedst tjent med, at de kender rammebetingelserne, og at de rammebetingelser er nogle, vi har besluttet i et bredt fællesskab her i Folketinget.
Det sidste, jeg vil gøre her i dag, er at knytte et par bemærkninger til udviklingen i Nordafrika og Mellemøsten.
Situationen er jo noget broget, når vi ser ud over landene.
Vi ser nogle fremskridt, som er helt fantastiske, men vi ser desværre også nogle tilbageskridt.
I forgårs indledte Egypten deres valgproces.
Det er et land, som er helt uden demokratiske traditioner og institutioner, og der er ingen tvivl om, at valgprocessen er meget vanskelig at håndtere.
Vi er fra dansk side, det siger sig selv, klar til at hjælpe.
Men den situation, der bekymrer os allermest lige nu, er selvfølgelig situationen i Syrien.
Regimet fortsætter sine voldsomme nedslag på demonstranterne, og det er helt, helt uacceptabelt.
Jeg tillægger det meget stor betydning, at Den Arabiske Liga så resolut har vedtaget sanktioner imod Syrien, og andre lande har også sanktioner på vej nu, og det gælder også EU.
Det bakker vi selvfølgelig op om.
Vi er inde i en meget turbulent periode.
Det arabiske forår er langtfra slut.
Vi er vidne til en periode, som forandrer Mellemøsten, Nordafrika formentlig for evigt, og vi har en pligt til at støtte og en stærk, stærk dansk interesse og europæisk interesse i, at demokratiet for alvor slår rødder i den her del af verden.
Så det er også noget, regeringen er meget optaget af.